Megane zubia

Nagasaki hirian eraikitako arku-zubi bat da, Japonian. Japonierazko izenak "betaurrekoen zubia" esan nahi du, ibaiko isladarekin sortzen den irudiagatik.

Japoniako arku-zubi zaharrena kontsideraturik dago eta 1960. urtean Japoniako kultur ondare izendatu zuten.

 Historia 
Kōfuku-ji tenpluko apaiz nagusia zen Mokusu Nyōjō monjeak eraiki zuen 1634. urtean, Nakashima ibaiaren ahotik gertu. 

1953. urtean autoentzako zirkulazioa itxi egin zuten eta ordutik oinezkoentzako zubia da soilik.

1982ko uztailaren 23an Nakashima ibaiaren uholdeak gertatu ziren. Zubi asko eraman zituen aurrean eta Megane zubia ere kaltetua izan zen. Ibaiak eramandako harri guztiak berreskuratu zituzten eta Megane zubia berreraiki zuten, jatorrizko itxura mantenduz. Bide batez zubi azpian ibaiaren bidea zabaldu egin zuten balizko uholdeen eragina gutxitzeko.

 Deskribapena 
22 metrotako luzera duen harrizko zubia da. Bi arku ditu. 5,46 metrotako altuera hartzen du puntu gorenean. Zubiaren zabalera 3,65 metrotakoa da.

 Erreferentziak 

 Kanpo estekak 

Kategoria:Japoniako zubiak
Kategoria:Arku-zubiak
Kategoria:XVII. mendeko zubiak
Kategoria:Nagasakiko eraikinak